Մոյզե Կեն

Մոյզե Կեն (իտալերեն՝ Moise Kean, փետրվարի 28, 2000(2000-02-28), Վերչելի, Պիեմոնտ, Իտալիա), իտալացի պրոֆեսիոնալ ֆուտբոլիստ։ Ներկայումս հանդես է գալիս Էվերթոնի և Իտալիայի ազգային հավաքականի կազմում։ Խաղում է կենտրոնական հարձակվողի դիրքում։


== Ակումբային կարիերա ==


=== Յուվենտուս ===
Ֆուտբոլիստի կարիերան Կենը սկսել է Տորինոյում։ 2010 թվականին նա միացավ Յուվենտուսի ակադեմիային։ Իր պրոֆեսիոնալ դեբյուտը նշեց 2016 թվականի նոյեմբերի 19-ին՝ փոխարինելով Մարիո Մանջուկիչին Պեսկարայի դեմ խաղում և դառնալով 2000-ական թվականներին ծնված առաջին ֆուտբոլիստը, ով խաղադաշտ է դուրս եկել Սերիա A-ում։ Նոյեմբերի 22-ին Կենը դարձավ առաջին 2000-ական թվականներին ծնված ֆուտբոլիստը, ով հանդես է եկել Չեմպիոնների Լիգայում՝ փոխարինելով Միրալեմ Պյանիչին Սևիլիայի դեմ խաղում։ Իր առաջին գոլը պրոֆեսիոնալ կարիերայում խփեց 2017 թվականի մայիսի 27-ին՝ Բոլոնյայի դեմ խաղում՝ դառնալով 21-րդ դարում ծնված առաջին ֆուտբոլիստը, ով գոլի հեղինակ է դարձել Եվրոպայի 5 հիմնական առաջնություններում։
2017 թվականի օգոստոսի 31-ին Կենը երկարաձգեց իր պայմանագիրը Յուվենտուսի հետ մինչև 2020 թվականը, ինչից հետո վարձավճարով միացավ Վերոնային։ Իր դեբյուտը ակումբի կազմում նշեց սեպտեմբերի 10-ին՝ Ֆիորենտինայի դեմ խաղում։ Իր առաջին գոլը խփեց հոկտեմբերի 1-ին՝ Տորինոյի դեմ խաղում։ 2018 թվականի հունվարի 28-ին իտալացին դուբլ ձևակերպեց Ֆիորենտինայի դեմ խաղում՝ օգնելով իր թիմին հաղթել 4-1 հաշվով։ Վերոնայի կազմում Կենը անցկացրեց 20 հանդիպում՝ դառնալով 4 գոլի հեղինակ։
2019 թվականի հունվարի 12-ին Կենը գոլ խփեց Իտալիայի գավաթի Բոլոնյայի դեմ խաղում։ Մարտի 8-ին նա 2 գոլի և 1 գոլային փոխանցման հեղինակ դարձավ Ուդինեզեի դեմ խաղում։ Մարտի 30-ին իտալացին խփեց Էմպոլիի դեմ հանդիպման միակ գնդակը՝ 1-0 հաշվով հաղթանակ պարգևելով Յուվենտուսին։ Ապրիլի 6-ին նա փոխարինման մտավ և գոլ խփեց Միլանի դեմ հանդիպման 84-րդ րոպեին՝ օգնելով իր թիմին հաղթել 2-1 հաշվով։ Ապրիլի 13-ին Կենը գոլ խփեց ՍՊԱԼ-ի դեմ խաղում, սակայն Յուվենտուսը պարտվեց 2-1 հաշվով։ 2018-19 մրցաշրջանում իտալացին դարձավ 7 գոլի հեղինակ անցկացրած 17 հանդիպումներում՝ գրավելով միջազգային հանրության ուշադրությունը։


=== Էվերթոն ===
2019 թվականի օգոստոսի 4-ին Կենը 5 տարվա պայմանագիր կնքեց Էվերթոնի հետ։ Ակումբը նրա համար վճարեց 27.5 միլիոն եվրո։


== Միջազգային կարիերա ==
Կենը իրավասու էր ներկայացնել Իտալիան և Կոտ դ'Իվուարը միջազգային ասպարեզում։ 2016 և 2017 թվականներին նա Իտալիայի Մ17 հավաքականի կազմում մասնակցեց Եվրոպայի առաջնություններին՝ ամեն մրցաշարում դառնալով 1-ական գոլի հեղինակ։ 2018 թվականին Կենը մասնակցեց Իտալիայի Մ19 առաջնությանը։ Այստեղ նա գոլի հեղինակ դարձավ խմբային փուլի Նորվեգիայի և կիսաեզրափակչի Ֆրանսիայի դեմ խաղերում՝ օգնելով իր թիմին հասնել մրցաշարի եզրափակիչ։ Հուլիսի 29-ին նա փոխարինման մտավ եզրափակչի Պորտուգալիայի դեմ հանդիպման երկրորդ խաղակեսում՝ դառնալով 2 գոլի հեղինակ և տեղափոխելով խաղը լրացուցիչ ժամանակ, որտեղ սակայն Իտալիան պարտվեց 3-4 հաշվով։ Կենը ընդգրկվեց առաջնության պահեստային խորհրդանշական հավաքականում և դարձավ 2-րդ լավագույն ռմբարկուն՝ խփած 4 գոլերով։ 2019 թվականի հունիսին նա մասնակցեց Եվրոպայի Մ21 առաջնությանը՝ անցկացնելով 2 հանդիպում։
Իտալիայի ազգային հավաքական Կենը առաջին անգամ հրավիրվեց 2018 թվականի նոյեմբերի 16-ին Ռոբերտո Մանչինիի կողմից՝ Միացյալ Նահանգների դեմ ընկերական խաղերի համար։ Իր դեբյուտը ազգային հավաքականում նշեց նոյեմբերի 20-ին՝ փոխարինելով Դոմենիկո Բերարդիին Միացյալ Նահանգների դեմ խաղում։ Իր առաջին գոլը Կենը խփեց 2019 թվականի մարտի 23-ին՝ Ֆինլանդիայի դեմ խաղում՝ դառնալով Իտալիայի պատմության երկրորդ ամենաերիտասարդ ֆուտբոլիստը, ով գոլի հեղինակ է դարձել հավաքականի կազմում։ 3 օր անց՝ Լիխտենշտայնի դեմ խաղում նա խփեց իր երկրորդ գոլը ազգային հավաքականում։


== Կարիերայի վիճակագրություն ==


=== Ակումբային վիճակագրություն ===
2019 թվականի օգոստոսի 9-ի դրությամբ


=== Միջազգային վիճակագրություն ===
2019 թվականի օգոստոսի 9-ի դրությամբ


=== Միջազգային գոլեր ===


== Նվաճումներ ==


=== Ակումբային ===
ՅուվենտուսՍերիա A. 2016–17, 2018–19
Իտալիայի գավաթ. 2016–17
Իտալիայի սուպերգավաթ. 2018


=== Միջազգային ===
Իտալիա Մ19

ՈՒԵՖԱ Եվրոպայի Մ19 առաջնություն. երկրորդ տեղ. 2018


== Ծանոթագրություններ ==


== Արտաքին հղումներ ==
Կենի պաշտոնական Ինստագրամի էջը
Կենը transfermarkt-ում
Կենը soccerbase.com-ում
Կենը WhoScored.com կայքում
Կենը Էվերթոնի պաշտոնական կայքում
Կենը Պրեմիեր Լիգայի պաշտոնական կայքում
Կենը ՈՒԵՖԱ-ի պաշտոնական կայքում